FPT ปีนี้ยังสดใส
FPT ซึ่งทำธุรกิจพัฒนาและบริหารจัดการกลุ่มอสังหาริมทรัพย์แบบครบวงจร หนึ่งในบริษัทกลุ่ม “เจ้าสัวเจริญ” ที่ยังปั้นกำไรเติบโตต่อเนื่อง
FPT ซึ่งทำธุรกิจพัฒนาและบริหารจัดการกลุ่มอสังหาริมทรัพย์แบบครบวงจร หนึ่งในบริษัทกลุ่ม “เจ้าสัวเจริญ” ที่ยังปั้นกำไรเติบโตต่อเนื่อง
20 ส.ค. 2565

คุณค่าบริษัท
บริษัท เฟรเซอร์ส พร็อพเพอร์ตี้ (ประเทศไทย) จำกัด (มหาชน) หรือ FPT ซึ่งทำธุรกิจพัฒนาและบริหารจัดการกลุ่มอสังหาริมทรัพย์แบบครบวงจร เป็นหนึ่งในบริษัทของกลุ่ม “เจ้าสัวเจริญ สิริวัฒนภักดี” ที่ยังปั้นกำไรเติบโตต่อเนื่อง โดยเปิดงบไตรมาส 3/2565 (เม.ย.-มิ.ย. 2565) มีกำไรสุทธิ 680 ล้านบาท เพิ่มขึ้น 48% จากช่วงเดียวกันของปีก่อนที่มีกำไรสุทธิ 463 ล้านบาท
หลัก ๆ มาจากรายได้รวมเพิ่มขึ้น 13.8% อยู่ที่ 4,374 ล้านบาท จากช่วงเดียวกันของปีก่อนที่มีรายได้รวม 3,845 ล้านบาท แบ่งเป็น รายได้จากการขายอสังหาริมทรัพย์ 3,155 ล้านบาท เพิ่มขึ้น 7.1% รายได้จากการให้เช่าและบริการ 597 ล้านบาท เพิ่มขึ้น 9.5% รายได้จากธุรกิจโรงแรม 85 ล้านบาท เพิ่มขึ้น 91.6% และรายได้ค่าบริหารจัดการ 171 ล้านบาท ลดลง 7.6%
นอกจากนี้ ยังมีบันทึกกำไรพิเศษจากการจำหน่ายอสังหาริมทรัพย์เพื่อการลงทุนจำนวน 309 ล้านบาท ให้กับ FTREIT จำนวน 9 ยูนิต และการบันทึกกำไรจากการวัดมูลค่ายุติธรรมในการเปลี่ยนโอนประเภทเงินลงทุนจำนวน 111 ล้านบาท จากการเข้าซื้อหุ้นเพิ่มเติมในกิจการที่ประเทศอินโดนีเซีย
ขณะที่ ตั้งแต่เดือน ม.ค.-มิ.ย. 2565 ในส่วนของธุรกิจอสังหาริมทรัพย์เพื่อที่อยู่อาศัยได้ทยอยเปิดโครงการไปแล้ว 6 โครงการ ในราคาระหว่าง 2-35 ล้านบาทต่อยูนิต จากทั้งหมด 18 โครงการ คิดเป็นมูลค่าโครงการรวม 20,000 ล้านบาท และช่วงครึ่งปีหลังมีแผนเปิดตัวโครงการบ้านเดี่ยว บ้านแฝด ทาวน์โฮม และโครงการต่างจังหวัดอีกจำนวน 12 โครงการ
ส่วนธุรกิจโรงงานและคลังสินค้ายังมีอัตราการเช่ารวมสูงถึง 85.4% และยังได้รับอานิสงส์จากการชะลอการส่งออกที่ทำให้มีดีมานด์เช่าคลังสินค้าระยะสั้นเพิ่มเติม ซึ่งคาดการณ์ว่าจะส่งผลยาวถึงสิ้นปี 2565
ด้านธุรกิจอสังหาริมทรัพย์เพื่อพาณิชยกรรม สามารถรักษาอัตราการเช่าได้ในระดับสูง ซึ่งอาคารสำนักงานสามารถรักษาระดับผู้เช่าไว้ได้กว่า 90% สำหรับ 2 โครงการที่อยู่ระหว่างการพัฒนา ได้แก่ โครงการมิกซ์ยูส “สีลมเอจ” มีความคืบหน้าตามเป้าหมาย และจะเปิดให้บริการในเดือน ก.ย. 2565 พร้อม ๆ กับจะส่งมอบโครงการศูนย์ประชุมแห่งชาติสิริกิติ์ให้แก่บริษัท เอ็น.ซี.ซี. แมนเนจเม้นท์ แอนด์ ดิเวลลอปเม้นท์ จำกัด ด้วยเช่นกัน
นอกจากนี้ การเดินหน้าเปิดประเทศยังขับเคลื่อนให้ประชาชนมีการจับจ่ายใช้สอยมากขึ้น ส่งผลให้ธุรกิจศูนย์การค้า “สามย่านมิตรทาวน์” กลับมาคึกคัก และธุรกิจโรงแรมเริ่มฟื้นตัวดีขึ้น
ทำให้คาดว่างบปี 2565 (ต.ค. 2564-ก.ย. 2565) FPT จะเติบโตก้าวกระโดด จากปีที่แล้วที่มีรายได้รวม 15,721 ล้านบาท กำไรสุทธิ 1,586 ล้านบาท
สำหรับการประเมินมูลค่า (Valuation) ปัจจุบันราคาหุ้น FPT ซื้อขายกันที่ P/E ระดับ 18.30 เท่า เทียบกับ P/E ตลาดโดยรวมที่ระดับ 17.95 เท่า ถือว่าราคาซื้อขายสูงกว่าตลาดเล็กน้อย อย่างไรก็ตามถ้าไปดู P/BV ที่ระดับ 0.98 เท่า ถือว่าต่ำกว่าค่าเฉลี่ยตลาดที่ปัจจุบันซื้อขาย P/BV เฉลี่ยที่ 1.63 เท่า
…
รายชื่อผู้ถือหุ้นใหญ่
รายชื่อกรรมการ